Úradný vestník L 117 , 13/05/2003 S. 0012 - 0013



Nariadenie Komisie (ES) č. 810/2003 z 12. mája 2003 týkajúce sa prechodných opatrení podľa nariadenia Európskeho parlamentu a Rady (ES) č. 1774/2002, pokiaľ ide o normy na spracovanie materiálu kategórie 3 a hnoja používaného v zariadeniach na výrobu bioplynu (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu [1], v znení nariadenia Komisie (ES) č. 808/2003 [2], najmä na jeho článok 32 ods. 1, keďže: (1) nariadenie (ES) č. 1774/2002 stanovuje, že musia byť kompletne prepracované predpisy spoločenstva, ktoré sa týkajú živočíšnych vedľajších produktov neurčených pre ľudskú spotrebu, vrátane zavedenia množstva prísnych požiadaviek. Okrem toho, uvedené nariadenie stanovuje, že môžu byť prijaté prechodné opatrenia; (2) s prihliadnutím na prísnosť týchto požiadaviek by mali byť pre členské štáty stanovené prechodné opatrenia, aby mal priemysel dostatočne dlhý čas na to, aby sa prispôsobil. Okrem toho by sa mali rozvíjať alternatívne metódy zberu, prepravy, skladovania, manipulácie, spracovania a využitia, ako aj likvidácie živočíšnych vedľajších produktov; (3) z tohto dôvodu by mala byť ako dočasné opatrenie schválená odchýlka, ktorá by povoľovala príslušným prevádzkarom v členských štátoch, aby pre normy spracovania materiálu kategórie 3 a hnoja používaného v zariadeniach na výrobu bioplynu používali vnútroštátne pravidlá; (4) s cieľom, aby sa zabránilo ohrozeniu zdravia ľudí a zvierat, by mali byť počas obdobia uplatňovania prechodných opatrení v členských štátoch zachované vhodné systémy kontrol; (5) opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO NARIADENIE: Článok 1 Odchýlka týkajúca sa spracovania materiálu kategórie 3 a hnoja v zariadeniach na výrobu bioplynu 1. Podľa článku 32 ods. 1 nariadenia (ES) č. 1774/2002 a podľa odchýlky z kapitoly II oddiel A, C a D prílohy VI k uvedenému nariadeniu môžu členské štáty príslušným osobám, ktoré prevádzkujú zariadenia a prevádzkarne, ktoré sú v súlade s vnútroštátnymi predpismi, až do 31. decembra 2004 prideľovať schválenia na používanie týchto predpisov pre normy spracovania materiálu kategórie 3 alebo hnoja používaného na výrobu bioplynu, ak tieto vnútroštátne predpisy: a) zaručujú celkové znižovanie patogénov; b) uplatňujú sa iba v zariadeniach a prevádzkárňach, v ktorých sa tieto predpisy uplatňovali pred 1. novembrom 2002; a c) sú v súlade s požiadavkami kapitoly II oddielu B prílohy VI k nariadeniu (ES) č. 1774/2002. 2. Zariadenia na výrobu bioplynu musia byť vybavené: a) zariadením na sledovanie teploty v reálnom čase; b) prístrojom na zaznamenávanie výsledkov týchto meraní; c) zodpovedajúcim bezpečnostným systémom, pomocou ktorého sa zabraňuje nedostatočnému ohrevu, a d) zodpovedajúcim vybavením na čistenie a dezinfekciu vozidiel a nádob pri odchode zo zariadenia na výrobu bioplynu. 3. Každé zariadenie na výrobu bioplynu musí mať svoje vlastné laboratórium, prípadne musí využívať externé laboratórium. Toto laboratórium musí byť vybavené tak, aby mohlo robiť potrebné analýzy a musí byť schválené príslušným orgánom. Článok 2 Kontrolné opatrenia Príslušný orgán prijme nevyhnutné opatrenia, aby zabezpečil kontrolu dodržiavania súladu schválených prevádzkárov v zariadeniach a prevádzkárňach s podmienkami uvedenými v článku 1. Článok 3 Odobratie schválenia a likvidácia materiálu, ktorý nie je v súlade s týmto nariadením 1. Jednotlivé schválenia pridelené príslušným orgánom pre normy na spracovanie materiálu kategórie 3 alebo materiálu kategórie 3 a hnoja používaného v zariadeniach na výrobu bioplynu sa hneď a natrvalo odoberú všetkým prevádzkarom, zariadeniam a prevádzkarňam, ktorí nedodržujú podmienky stanovené týmto nariadením. 2. Príslušný orgán odoberie všetky schválenia pridelené podľa článku 1 najneskôr do 31. decembra 2004. Príslušný orgán pridelí konečné schválenie podľa nariadenia (ES) č. 1774/2002 len vtedy, ak je na základe inšpekcií presvedčený, že prevádzkarne a zariadenia uvedené v článku 1 spĺňajú všetky požiadavky tohto nariadenia. 3. Všetok materiál, ktorý nezodpovedá požiadavkám tohto nariadenia, sa zlikviduje podľa pokynov príslušného orgánu. Článok 4 Nadobudnutie účinnosti Toto nariadenie nadobúda účinnosť v tretí deň po jeho uverejnení v Úradnom vestníku Európskej únie. Bude sa uplatňovať od 1. mája 2003 do 31. decembra 2004. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 12. mája 2003 Za Komisiu David Byrne člen Komisie [1] Ú. v. ES L 273, 10.10.2002, s. 1. [2] Ú. v. EÚ L 117, 13.5.2003, s. 1. --------------------------------------------------